Broj: 711-I-209-P-159-21/23-10-19

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Tomislava Tomaševića**, **gradonačelnika Grada Zagreba**, pokrenutom Odlukom Povjerenstva, broj: 711-I-1880-P-159/21-06-19 od 01. listopada 2021.g., na 189. sjednici, održanoj 29. rujna 2022.g., donosi sljedeću

**ODLUKU**

1. **Davanjem preporuke, suprotno proceduri propisanoj člankom 83. stavkom 5. Zakona o zdravstvenoj zaštiti („Narodne novine“, broj 100/18,125/19 i 147/20) i člankom 19. Statuta Dječje bolnice Srebrnjak, o novim članovima Upravnog vijeća Dječje bolnice Srebrnjak pročelniku Gradskog ureda za zdravstvo koji je potom donio prijedlog temeljem kojeg su navedeni članovi bili imenovani, među kojima i član koji je donirao novčana sredstva dužnosniku u kampanji na lokalnim izborima za gradonačelnika Grada Zagreba, dužnosnik Tomislav Tomašević, gradonačelnik Grada Zagreba, zloupotrijebio je posebna prava dužnosnika koja kao gradonačelnik ima i počinio povredu odredbe članka 7. točke c) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura) koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000,00 kn (132,72 eura).**

Obrazloženje

Povjerenstvo je na 144. sjednici, održanoj 01. listopada 2021.g., pokrenulo postupak za odlučivanje o sukobu interesa protiv dužnosnika Tomislava Tomaševića, gradonačelnika Grada Zagreba, zbog moguće povrede članka 7. toče c) ZSSI-a, koja proizlazi iz moguće zlouporabe prava proizašlog iz članka 83. stavka 5. Zakon o zdravstvenoj zaštiti („Narodne novine“, broj 100/18,125/19 i 147/20) i članka 19. Statuta Dječje bolnice Srebrnjak, odnosno činjenice da je dužnosnik pročelniku Gradskog ureda za zdravstvo dao preporuku o imenovanju novih članova Upravnog vijeća Dječje bolnice Srebrnjak koji je potom donio prijedlog temeljem kojeg je dužnosnik, u ulozi osnivača, navedene članove imenovao.

Na odluku o pokretanju dužnosnik se očitovao navodeći da je Zaključak o razrješenju i imenovanju predsjednika i članova Upravnog vijeća Dječje bolnice Srebrnjak (Službeni glasnik Grada Zagreba 17/21) donio na temelju članka 83. Zakona o zdravstvenoj zaštiti (Narodne novine 100/18 i 147/20 - Uredba), članka 3. Odluke o obavljanju osnivačkih prava i obveza nad zdravstvenim ustanovama kojih je osnivač Grad Zagreb (Službeni glasnik Grada Zagreba 5/04,17/09 i 16/13) i članka 60. stavka 1. točke 10. Statuta Grada Zagreba (Službeni glasnik Grada Zagreba 23/16, 2/18, 23/18, 3/20,3/21 i 11/21 - pročišćeni tekst). Obveznik navodi kkao je člankom 83. Zakona o zdravstvenoj zaštiti propisano, između ostalog, da upravno vijeće bolničke zdravstvene ustanove čiji je osnivač Grad Zagreb ima sedam članova i čine ga predstavnici osnivača (predsjednik i tri člana), Republike Hrvatske (jedan član) i radnika ustanove (dva člana) te da članove upravnog vijeća imenuje osnivač na prijedlog pročelnika upravnog tijela Grada Zagreba nadležnog za zdravstvo. Nadalje, dužnosnik navodi da je člankom 3. Odluke o obavljanju osnivačkih prava i obveza nad zdravstvenim ustanovama kojih je osnivač Grad Zagreb propisano, između ostalog, da gradonačelnik Grada Zagreba imenuje i razrješuje predstavnike Grada Zagreba u upravna vijeća zdravstvenih ustanova, a da je člankom 60. stavkom 1. točkom 10. Statuta Grada Zagreba propisano da gradonačelnik kao nositelj izvršnih poslova u okviru samoupravnog djelokruga Grada Zagreba osobito imenuje i razrješuje predstavnike Grada Zagreba u tijelima javnih ustanova, trgovačkih društava i drugih pravnih osoba osnovanih za obavljanje gospodarskih, društvenih, komunalnih i drugih djelatnosti od interesa za Grad Zagreb, osim ako posebnim zakonom nije drugačije određeno.

Nadalje, dužnosnik ističe da je člankom 19. Statuta Dječje bolnice Srebrnjak propisano da Upravno vijeće bolnice ima sedam članova od kojih predsjednika i tri člana imenuje i razrješava osnivač na prijedlog pročelnika gradskog ureda nadležnog za zdravstvo. Dužnosnik ističe da je donošenju Zaključka o razrješenju i imenovanju predsjednika i članova Upravnog vijeća Dječje bolnice Srebrnjak (Službeni glasnik Grada Zagreba 17/21; u daljnjem tekstu: Zaključak) prethodila procedura propisana člankom 83. Zakona o zdravstvenoj zaštiti i člankom 19. Statuta Dječje bolnice Srebrnjak. Napominje se da je bilo neophodno hitno imenovati nove članove Upravnog vijeća, obzirom da se protiv predsjednice i jedne članice ranijeg Upravnog vijeća provodi istraga Državnog odvjetništva upravo radi sumnje u nezakonitost rada i donošenja odluka u Upravnom vijeću Dječje bolnice Srebrnjak, a u slučaju potvrđivanja optužnica, bio bi u riziku i sam ugovor vezano uz financiranje EU projekta Dječjeg centra za translacijsku medicinu jer članovi uprave tijela koje je korisnik sredstava ne smiju biti pod kaznenim progonom ili osuđeni. Dužnosnik navodi da je Gradski ured za zdravstvo pripremio Prijedlog zaključka o razrješenju i imenovanju predsjednika i članova Upravnog vijeća Dječje bolnice Srebrnjak te ga je sukladno Poslovniku gradonačelnika (Službeni glasnik Grada Zagreba 9/10 i 7/18), navodeći razloge zbog kojih se prijedlog upućuje, dostavio Stručnoj službi gradonačelnika. Predloženi Zaključak dužnosnik je donio 8. srpnja 2021.

Dužnosnik ističe da je jedan od poslova i zadataka koje je dužan obavljati pročelnik Gradskog ureda za zdravstvo, sukladno Pravilniku o unutarnjem redu Gradskog ureda za zdravstvo (Službeni glasnik Grada Zagreba 16/18- pročišćeni tekst, 18/18, 7/19 i 14/19), (Prilog 2), suradnja u pitanjima od zajedničkog interesa s gradonačelnikom Grada Zagreba, ali uz poštivanje mjerila samostalnosti u radu najviše razine ograničenog samo općim smjernicama vezanim uz utvrđenu politiku Gradskog ureda za zdravstvo. Stoga, dužnosnik ističe da je pročelnik Gradskog ureda za zdravstvo, sukladno navedenom pravilniku, dužan stalno stručno komunicirati s gradonačelnikom Grada Zagreba, uz najvišu odgovornost za zakonitost rada i postupanja Gradskog ureda za zdravstvo. Dužnosnik ističe da je Prijedlogu zaključka o razrješenju i imenovanju predsjednika i članova Upravnog vijeća Dječje bolnice Srebrnjak, kojeg je pročelnik Gradskog ureda za zdravstvo dostavio Stručnoj službi gradonačelnika, prethodila njegova preporuka odnosno neobvezujuće mišljenje o osobama (poželjnoj stručnosti, radnom iskustvu i vještinama) koje bi bilo poželjno imenovati u Upravno vijeće Dječje bolnice Srebrnjak. Dužnosnik navodi da je Dječja bolnica Srebrnjak zdravstvena ustanova čiji je osnivač Grad Zagreb te, sukladno članku 59. Zakona o ustanovama („Narodne novine“, broj 76/93, 29/97, 47/99, 35/08 i 127/19), Grad Zagreb solidarno i neograničeno odgovara za njene obveze.

Navodi kako je iz navedenog jasno da je gradonačelnik Grada Zagreba, koji je na temelju članka 156. Statuta Grada Zagreba odgovoran Gradskoj skupštini za planiranje i izvršavanje proračuna, obvezan razmatrati sva važna pitanja o funkcioniranju pojedine gradske ustanove zajedno sa nadležnim pročelnikom. Stoga, dužnosnik ističe da je s obzirom na zatečeno stanje u Dječjoj bolnici Srebrnjak, kao i status projekta Dječjeg centra za translacijsku medicinu, koji je nedjelovanjem doveden u rizik i s obzirom na izvedivost i održivost, a koji za Grad Zagreb nosi vrlo značajne financijske rizike, sa svojim zamjenicima i pročelnikom Gradskog ureda za zdravstvo komunicirao u smislu sastavljanja Upravnog vijeća Dječje bolnice Srebrnjak tako da ono bude ekipirano s nekoliko ključnih eksperata, što je šire objašnjeno u dopisu Grada Zagreba KLASA: 022-01/21-01/10, URBROJ: 251-02-01-21-2 od 17. kolovoza 2021.g. Zaključno, dužnosnik ističe da je Zaključak donio u skladu sa svim zakonskim i podzakonskim propisima i Statutom Dječje bolnice Srebrnjak te u proceduri koja je prethodila donošenju Zaključka, kao i da nije ulazio u sferu ovlasti pročelnika Gradskog ureda za zdravstvo i otklanja svaku sumnju u savjesnost postupanja i svaku pomisao da bi u obavljanju svoje dužnosti stavljao svoj privatni interesa ponad interesa urednog funkcioniranja ustanove takvog značaja kao što je Dječja bolnica Srebrnjak.

Člankom 3. stavkom 1. podstavkom 28. ZSSI-a propisano je da su župani i gradonačelnik Grada Zagreba dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo, utvrđeno je da dužnosnik Tomislav Tomašević od dana 4. lipnja 2021.g. obnaša dužnost gradonačelnika Grada Zagreba kao i da je od 22. srpnja 2020. do 4. lipnja 2021.g. obnašao dužnost zastupnika u Hrvatskom saboru. Stoga je Tomislav Tomašević povodom obnašanja navedene dužnosti obvezan postupati sukladno odredbama ZSSI-a.

Navedeni postupak Povjerenstvo je pokrenulo sukladno članku 39. ZSSI-a temeljem vlastitih saznanja stečenih putem novinskog članka na portalu na portalu tportal hr na kojem je dana 10. srpnja 2021.g. izašao članak naslova „ Tomašević imenovao donatora svoje kampanje u Upravno vijeće bolnice Srebrnjak; time će se baviti Povjerenstvo za sukob interesa“ u kojem se navodi da je prof. dr. Tomislav Lauc dužnosniku Tomislavu Tomaševiću za kampanju dao 10.000,00 kuna, a da je isti imenovan u Upravno vijeće bolnice Srebrnjak.

Nadalje, dana 12. srpnja 2021.g. na portalu Jutarnji hr. izašao je članak naslova „Donatora kampanje, kojeg reklamira Raukar, Tomašević postavio u Upravu Srebrnjaka“. U predmetnom članku također se navodi da je nova vlast na čelu s gradonačelnikom imenovala novo Upravno vijeće bolnice Srebrnjak. U predmetnom članku, između ostalog, navodi se i kako je u Upravno vijeće imenovan prof. dr. Tomislav Lauc koji je donirao novac u kampanji dužnosnika.

Povjerenstvo je od Grada Zagreba zatražilo podatke je li sukladno članku 19. Statuta Dječje bolnice Srebrnjak odluci o imenovanju predsjednika i tri člana upravnog vijeća koji se imenuje od strane osnivača prethodio prijedlog pročelnika Gradskog ureda nadležnog za zdravstvo, koja je bila procedura izbora članova upravnog vijeća i kojim se to kriterijima stručnosti dužnosnik Tomislav Tomašević, gradonačelnik Grada Zagreba vodio prilikom odabira članova u upravno vijeće predmetne ustanove, jesu li prilikom raspravljanja o stručnjacima koji će biti imenovani u upravno vijeće zatraženi životopisi ili neka druga dokumentacija te kako je tekla procedura pripreme za imenovanje članova upravnog vijeća, je li gradonačelnik obavio razgovore sa izabranim stručnjacima prije samog čina imenovanja te jesu li u obzir došle i neke druge osobe koje u konačnici nisu imenovane, tko je uz gradonačelnika sudjelovao u odabiru navedenih stručnjaka te je li i gdje je objavljena odluka o imenovanju članova Upravnog vijeća.

Grad Zagreb odgovorio je na traženje Povjerenstva dopisom KLASA: 022-01/21-01/10, URBROJ: 251-02-01-21-2 od 17. kolovoza 2021.g. navodeći da je Zaključku o razrješenju i imenovanju predsjednika i članova Upravnog vijeća Dječje bolnice Srebrnjak prethodio prijedlog razrješenja dotadašnjih članova Upravnog vijeća Dječje bolnice Srebrnjak i obrazloženje potrebe za imenovanjima novih članova, pripremljen od strane Gradskog ureda za zdravstvo. Nadalje, navodi se da su preporuku novih članova Upravnog vijeća dali gradonačelnik sa zamjenicima gradonačelnika, a nakon toga je Prijedlog zaključka gradonačelnika o razrješenju i imenovanju predsjednika i članova Upravnog vijeća DB Srebrnjak pripremljen od strane Gradskog ureda za zdravstvo i potpisan od strane pročelnika Vjekoslava Jeleča te upućen Stručnoj službi gradonačelnika. Nadalje, navodi se da je s obzirom na zatečeno stanje u Dječje bolnice Srebrnjak, te s obzirom na status projekta Dječjeg centra za translacijsku medicinu, koji je nedjelovanjem izložen visokim rizicima u pogledu izvedivosti i održivosti, a koji za Grad Zagreb nosi vrlo značajne financijske obveze, smatrano kako je izuzetno važno sastaviti upravno vijeće Dječje bolnice Srebrnjak tako da je ono ekipirano s nekoliko ključnih ekspertiza. Prva i najvažnija ekspertiza je dubinsko razumijevanje polja medicine kojim se bavi bolnica, kao i polja pokrivenih projektom DCTM, odnosno dokazano stručno i upravljačko iskustvo u područjima pedijatrije i translacijske medicine. Također je smatrano da predsjednik upravnog vijeća Dječje bolnice Srebrnjak mora biti renomirani znanstvenik/ica iz područja pedijatrije i/ili translacijske medicine koji će svojim angažmanom vratiti narušeni ugled ustanovi. Druga potrebna ekspertiza je iz područja upravljanja zdravstvenim ustanovama, budući da je iz zatečenog stanja razvidno da je potrebno nadići različite izazove upravljanja koji se odnose na organizaciju rada u bolnici, upravljanje ljudskim potencijalima, te osiguravanja zakonitosti provedbe projekta DCTM. Treća potrebna ekspertiza je iz poznavanja upravnog prava i posebno pravila javne nabave i svih vezanih zakona koji osiguravaju zakonitost provedbe projekta čija je vrijednost 432 milijuna kuna. Na kraju, iz istih razloga, navodi se da je bilo neizostavno u sastav upravnog vijeća uključiti potrebnu stručnost i iskustvo u provedbi velikih EU projekata. Stručnost iz područja javne nabave i upravljanja EU projektima smatrana je nužnim preduvjetima za uspješno provođenje projekta, ali i transparentno i efikasno upravljanje ustanovom. Zaključno, navodi se kako je postavljen zadatak bio da kroz četiri člana nužno budu imenovane osobe ljude koji će zajedno pokriti sva navedena područja stručnosti: pedijatrije, upravljanja u zdravstvu, poznavanja javne nabave i upravljanja EU projektim, kao i da je oformiti takvu ekipu stručnjaka bio glavni i presudni kriterij prilikom odabira članova u upravno vijeće predmetne ustanove. Nadalje, navodi se da se prilikom donošenja odluke o imenovanjima konzultiralo javno dostupne životopise razmatranih stručnjaka, kao i njihove znanstvene profile dostupne na portalu Hrvatske znanstvene biografije i Google Scholara. Isto tako navodi se da su za poziciju predsjednice Upravnog vijeća razmatrane dvije liječnice, jedna od kojih, dr. Sanja Kolaček, je pristala preuzeti dužnost predsjednice Upravnog vijeća. Vezano uz kriterij iskustva u upravljanju zdravstvenim ustanovama, dvije su osobe odbile, a treća upitana, dr. Tomislav Lauc, je pristao. Za preostala dva člana, vezana uz stručnost u području upravljanja EU projektima i stručnost u području upravnog prava i javne nabave, Ivana Novoselec i Marko Turudić bili su prvi izbor i oboje su prihvatili imenovanje za članove Upravnog vijeća. Zajednički sastanak svih četvero članova Upravnog vijeća, gradonačelnika i zamjenika, održan je na dan donošenja Zaključka o imenovanju, 8. srpnja 2021., u Uredu gradonačelnika. Navodi se da su uz gradonačelnika u odabiru stručnjaka sudjelovali i zamjenici gradonačelnika Danijela Dolenec i Luka Korlaet te da je Zaključak o razrješenju i imenovanju predsjednika i članova Upravnog vijeća Dječje bolnice Srebrnjak, kao i obrazloženje tog zaključka, objavljeno u Aktima gradonačelnika, 5. kolegij, razdoblje 5. srpanj -16. srpanj 2021., točka 30.a, a Zaključak o razrješenju i imenovanju objavljen je u Službenom glasniku Grada Zagreba 17/21. Također, da je na sam dan imenovanja, 8. srpnja, 2021, Služba za informiranje Grada Zagreba objavila priopćenje za medije „Imenovana nova predsjednica i članovi Upravnog vijeća DB Srebrnjak“ koje je sadržavalo informaciju o imenovanju i kratke životopise svih četvero članova. U prilog dopisu dostavljena je i sva relevantna dokumentacija kojom se potkrepljuju navodi iz očitovanja Grada Zagreba.

Uvidom u izvješće o primljenim donacijama za financiranje izborne promidžbe na lokalnim izborima 2021.g. utvrđeno je da je Tomislav Lauc donirao 10.000,00 kuna za kandidata Tomislava Tomaševića. Isto tako, utvrđeno je i da je Ivana Novoselec donirala 1.000,00 kuna stranci Možemo.

Člankom 19. Statuta Dječje bolnice Srebrnjak propisano je da u Upravno vijeće bolnice ima sedam članova od kojih predsjednika i tri člana imenuje i razrješava osnivač na prijedlog pročelnika gradskog ureda nadležnog za zdravstvo.

Člankom 83. stavkom 5. Zakona o zdravstvenoj zaštiti („Narodne novine“, broj 100/18,125/19 i 147/20), propisano je da članove upravnog vijeća iz stavka 2. podstavka 1. ovoga članka imenuje osnivač na prijedlog ministra, članove upravnog vijeća iz stavka 3. podstavka 1. ovoga članka (zdravstvena ustanova kojoj je osnivač jedinice područne (regionalne) samouprave, odnosno Grad Zagreb) imenuje osnivač na prijedlog pročelnika upravnog tijela jedinice područne (regionalne) samouprave odnosno Grada Zagreba nadležnog za zdravstvo, a člana upravnog vijeća iz stavka 4. podstavka 2. ovoga članka imenuje Vlada Republike Hrvatske na prijedlog ministra.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Ponajprije se ističe da nije sporna ovlast dužnosnika da imenuje članove upravnih tijela zdravstvenih ustanova kojima je Grad Zagreb osnivač temeljem prijedloga pročelnika Gradskog ureda nadležnog za zdravstvo.

 Međutim, uvidom u dostavljeno očitovanje Grada Zagreba, Povjerenstvo ističe da iz istoga proizlazi kako je prijedlogu pročelnika Gradskog ureda nadležnog za zdravstvo prethodila preporuka dužnosnika Tomislava Tomaševića o osobama koje bi trebale biti imenovane u Upravno vijeće Dječje bolnice Srebrnjak.

Povjerenstvo ističe kako takvo postupanje gradonačelnika nije predviđeno Statutom Dječje bolnice Srebrnjak, kao niti Zakonom o zdravstvenoj zaštiti („Narodne novine“, broj 100/18,125/19 i 147/20), budući da je istima propisano da pročelnik Gradskog ureda za zdravstvo donosi prijedlog o imenovanju članova Upravnog vijeća Dječje bolnice Srebrnjak.

Naime, niti iz jedne zakonske ili statutarne odredbe kojima je uređeno predmetno imenovanje ne proizlazi da bi pročelnik utvrđivao navedeni prijedlog temeljem radnji drugih tijela, niti da prijedlogu prethodi preporuka dužnosnika kao zakonskog predstavnika osnivača ovlaštenog za imenovanja, već prema istim odredbama prijedlog utvrđuje pročelnik, te tek temeljem ovoga prijedloga odluku donosi osnivač. Kada bi se prihvatila tvrdnja dužnosnika da je ovlašten davati ovakve preporuke, pročelnik bi se našao u situaciji da temeljem postupanja dužnosnika utvrđuje prijedlog zaključka te da ga potom upućuje na usvajanje istom dužnosniku, koji je prethodno utjecao na njegov sadržaj, odnosno ista osoba koja određuje krug predloženih osoba prije donošenja prijedloga faktično bi svojim aktom potvrđivala taj isti prijedlog.

Stoga je svojim postupkom davanja prethodne preporuke dužnosnik Tomislav Tomašević postupio suprotno propisanoj proceduri odnosno istu nije poštovao i time je izravno ušao u sferu ovlasti pročelnika Gradskog ureda za zdravstvo propisanih Zakonom o zdravstvenoj zaštiti.

Nadalje, Povjerenstvo ističe kako je jedan od preporučenih, a potom i predloženih i izabranih članova i Tomislav Lauc koji je u kampanji donirao 10.000,00 kuna osobno dužnosniku kao kandidatu za gradonačelnika Grada Zagreba, iz čega je razvidan odnos povezanosti dužnosnika s navedenom osobom.

Okolnost povezanosti dužnosnika nije utvrđena s Ivanom Novoselec koja je donirala iznos od 1.000,00 kuna političkoj stranci kojoj pripada dužnosnik. Naime, budući da navedeni novčani iznos nije doniran njemu osobno već političkoj stranci čiji je on član iz navedenog se može zaključiti da dužnosnik i Ivana Novoselec dijele ista politička stajališta i interes, no ne i osobna razina povezanosti, dok u slučaju Tomislava Lauca uz navedenu okolnost političkog interesa Povjerenstvo prepoznaje i okolnost osobne povezanosti budući da je Tomislav Lauc financijski podupro samog dužnosnika za gradonačelnika Grada Zagreba sa relativno većim iznosom od 10.000,00 kn.

 Dužnosnici u obnašanju dužnosti ne smiju donositi odluke koje imaju za cilj stjecanje osobne materijalne ili druge koristi, odnosno donositi takve odluke ako bi temeljem istih povezane osobe s dužnosnikom stekle neku korist. Naime, dužnosnik je od strane građana izabran na dužnost gradonačelnika te je u obvezi uvijek rukovoditi se javnim interesom i spriječiti utjecaj privatnih interesa na donošenje odluka u obnašanju javnih dužnosti, slijedom čega su mu i ovlasti koje ima dodijeljene kako bi ih izvršavao u javnom interesu.

U konkretnoj situaciji dužnosnik Tomislav Tomašević ima ovlast imenovanja i razrješavanja Upravnog vijeća Dječje bolnice Srebrnjak, međutim, sve sukladno propisanoj proceduri koja, kako je već ranije navedeno, ne uključuje davanje preporuka pročelniku Gradskog ureda za zdravstvo u čijoj je pak nadležnosti donošenje prijedloga Zaključka o imenovanju.

Uzimajući uz navedeno i činjenicu te da je jedan od preporučenih članova osoba koja je dužnosnika za svrhu izborne promidžbe za izbor gradonačelnika Grada Zagreba donirala iznos od 10.000,00 kn na lokalnim izborima u svibnju 2021., odnosno svega nekoliko mjeseci prije nego je dužnosnik utjecao na sadržaj prijedloga upućenog od sebi podređenog pročelnika kojim mu je predložena upravo ta osobu, koja se temeljem ove okolnosti smatra povezanom s dužnosnikom, Povjerenstvo ističe kako je svojim postupkom dužnosnik zloupotrijebio svoje ovlaštenje, odnosno isto iskoristio suprotno svrsi zbog koje mu je dodijeljeno, te je time te povrijedio odredbu članka 7. stavka 1. točke c) ZSSI-a.

 Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. stavka 1. točke c) ZSSI-a Povjerenstvo može izreći sankciju opomene, obustave isplate dijela neto mjesečne plaće i javno objavljivanje odluke Povjerenstva.

 Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicu da je svojim aktivnim radnjama dužnosnik pogodovao povezanoj osobi.

Kao okolnost koja umanjuje težinu povrede ZSSI-a i opravdava izricanje niže sankcije unutar Zakonom propisanog okvira, Povjerenstvo je ocijenilo činjenicu da navedena osoba temeljem preporuke gradonačelnika nije imenovana na funkciju u okviru koje bi obavljala poslove redovnog i stalnog radnog mjesta te da je dužnosnik stupio na dužnost u lipnju 2021.

Stoga se za povredu ZSSI-a dužnosniku izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000,00 kn (132,72 eura).

Iznos sankcije u predmetnom aktu iskazan je dvojno uz primjenu fiksnog tečaja konverzije i sukladno pravilima za preračunavanje i zaokruživanje, a sukladno pravilima o dvojnom iskazivanju cijena robe, usluga i drugih novčanih iskaza vrijednosti propisanih Zakonom o uvođenju eura kao službene valute u Republici Hrvatskoj („Narodne novine“ broj: 57/22. i 88/22.).

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Tomislav Tomašević, osobnom dostavom

3. Objava na internetskoj stranici Povjerenstva

4. Pismohrana